มอบเสบียงหญ้าอาหารสัตว์ ช่วยเหลือเกษตรกรผู้เลี้ยงสัตว์ที่ประสบปัญหาอุทกภัย
นายสัตวแพทย์สรวิศ ธานีโต อธิบดีกรมปศุสัตว์ เปิดเผยหลังลงพื้นที่มอบเสบียงหญ้าอาหารสัตว์ พร้อมถุงยังชีพ ช่วยเหลือเกษตรกรผู้เลี้ยงสัตว์ที่ประสบปัญหาอุทกภัย ในพื้นที่อำเภอเชียงขวัญ จังหวัดร้อยเอ็ด ว่า เพื่อเป็นการเตรียมความพร้อมสำหรับให้ความช่วยเหลือด้านเสบียงสัตว์แก่เกษตรกรเมื่อเกิดภัยพิบัติให้ทันท่วงทีเพื่อเป็นการป้องกันและลดความเสียหายที่อาจจะเกิดขึ้นต่อสัตว์เลี้ยงเพื่อลดภาระการเดินทางของเกษตรกรในการเดินทางมาขอรับความช่วยเหลือเสบียงสัตว์ที่สำนักงานปศุสัตว์จังหวัด หรือศูนย์วิจัยและพัฒนาอาหารสัตว์ ตั้งแต่ปี 2545-2564 กรมปศุสัตว์ ได้จัดตั้งคลังเสบียงสัตว์ประจำตำบลเพื่อเป็นการเตรียมความพร้อมเตรียมรับมือกับภัยพิบัติแล้ว 670 แห่งทั่วประเทศ ในปีงบประมาณ พ.ศ.2565 นี้ ศูนย์วิจัยและพัฒนาอาหารสัตว์ร้อยเอ็ดดำเนินการร่วมกันกับสำนักงานปศุสัตว์จังหวัด พิจารณาร่วมกันแล้วว่าพื้นที่บ้านวังยาว ตำบลพลับพลา อำเภอเชียงขวัญ จังหวัดร้อยเอ็ด เป็นพื้นที่ที่เหมาะสมที่จะจัดตั้งให้มีคลังเสบียงสัตว์ เพื่อสำรองเสบียงสัตว์สำหรับช่วยเหลือเกษตรกร หมู่ที่ 8,9 และ 10 ตำบลพลับพลา อำเภอเชียงขวัญ เนื่องจากมีสภาพภูมิประเทศ มีลักษณะเป็นเกาะแต่มีพื้นที่เป็นที่ลุ่มแม่น้ำชีล้อมรอบ ทำให้เป็นพื้นที่รับน้ำล้นตลิ่ง ทำให้เกิดปัญหาน้ำท่วมซ้ำซากในฤดูน้ำหลากมานานหลายปี ซึ่งสร้างความเสียหายในพื้นที่มากถึง 363 ครัวเรือน และส่งผลกระทบต่อเกษตรกรผู้เลี้ยงโคกระบือจำนวน 67 ครัวเรือน มีจำนวนโค-กระบือ 252 ตัว เพื่อเป็นการเตรียมความพร้อมรับมือกับปัญหาอุทกภัยอาจจะเกิดขึ้นสำนักพัฒนาอาหารสัตว์ โดยศูนย์วิจัยและพัฒนาอาหารสัตว์ร้อยเอ็ดได้สนับสนุนเสบียงอาหารสัตว์ หญ้าแพงโกล่าแห้งอัดฟ่อนจำนวน 5,000 กิโลกรัม ทั้งนี้ได้สั่งการให้หน่วยงานราชการส่วนภูมิภาคให้การเตรียมการช่วยเหลือเกษตรกรที่ได้รับความเสียหายจากอุทกภัย โดยสำรองเสบียงสัตว์ไว้และเตรียมการเผชิญเหตุ บรรเทาทุกข์ภาวะฉุกเฉิน ดูแลสุขภาพสัตว์ ช่วยอพยพสัตว์ รวมทั้งการช่วยเหลือฟื้นฟู รวมถึงให้การสนับสนุนเสบียงเวชภัณฑ์สัตว์เพื่อช่วยเหลือเกษตรกรอย่างทันท่วงที